অস্ট্রেলিয়া-ভারত টেস্ট চ্যাম্পিয়নশিপ ফাইনালে তিনটি বিষয় মুখ্য হয়ে উঠেছে
লন্ডনের দ্য ওভালে বুধবার টেস্ট চ্যাম্পিয়নশিপের ফাইনালে মুখোমুখি হবে এই টুর্নামেন্টের ২০২১ থেকে ২০২৩ এর দুই শীর্ষ দল ভারত এবং অস্ট্রেলিয়া। বাংলাদেশ সময় বিকেল সাড়ে ৩টায় শুরু হবে এই ম্যাচ।
বলা হচ্ছে, কেবল গত দুই বছর নয়, বিগত এক দশকেই ভারত এবং অস্ট্রেলিয়া টেস্ট ক্রিকেটের সবচেয়ে প্রতিযোগিতামূলক প্রদর্শন দেখিয়ে আসছে।
ভারত বিদেশের মাটিতে নিয়মিত টেস্ট সিরিজ জেতা শুরু করেছে গত দশকে। অন্যদিকে, অস্ট্রেলিয়া টেস্ট ক্রিকেটের সবচেয়ে শক্তিশালী একটা স্কোয়াড তৈরি করেছে, যেখানে আছেন বিশ্বের অন্যতম সেরা টেস্ট ব্যাটার ও বোলাররা।
ল্যাবুশেইন, স্টিভ স্মিথ, ট্রাভিস হেড, উসমান খাজা- এই চার অস্ট্রেলিয়ান ক্রিকেটার এখন টেস্ট ক্রিকেটে ব্যাটারদের র‍্যাংকিং-এর  সেরা দশে অবস্থান করছেন।
ল্যাবুশেইন আছেন এক নম্বরে, স্টিভ স্মিথ আছেন তিন নম্বরে।
অন্যদিকে, টেস্ট ক্রিকেট র‍্যাংকিং-এর এক নম্বর বোলার ভারতের রাভিচন্দ্রন অশ্বিন। এ তালিকায় জসপ্রিত বুমরাও আছেন, কিন্তু তিনি চোটের কারণে মাঠের বাইরে আছেন লম্বা সময় ধরে।
ভারত ২০২০-২১ মৌসুমে অস্ট্রেলিয়ার বিপক্ষে অস্ট্রেলিয়ার মাটিতে টেস্ট সিরিজ জিতে এসেছে।
সেই সিরিজের নায়ক ছিলেন ঋষভ পান্ত, তিনি এই বছরের শুরুতে এক সড়ক দুর্ঘটনার কবলে পড়ে মাঠের বাইরে আছেন।
টেস্ট চ্যাম্পিয়নশিপের প্রথম দফায় চ্যাম্পিয়ন হয়েছিল নিউজিল্যান্ড, ভারত সেবারের রানার আপ।
ধারণা করা হচ্ছে, ভারত এবং অস্ট্রেলিয়ার অভিজ্ঞ ক্রিকেটারদের জন্য এটাই টেস্ট চ্যাম্পিয়নশিপ জয়ের শেষ সুযোগ, কারণ পরের বার এ প্রজন্মের অনেকেই হয়তো শীর্ষ পর্যায়ের ক্রিকেট থেকে অবসর নিয়ে নেবেন।
দ্য ওভালে টেস্ট চ্যাম্পিয়নশিপ ফাইনালের উইকেটের একটি ছবি প্রকাশিত হয়েছে, সেই ছবিতে দেখা গেছে উইকেটের ঘাস কাটা হয়নি, যা ফাস্ট বোলারদের জন্য লোভনীয় এক দৃশ্য।
এই দৃশ্য দেখে অস্ট্রেলিয়ান অধিনায়ক প্যাট কামিন্স প্রেস কনফারেন্সে বলেছেন, "উইকেট দেখে তো দারুণ লাগছে, ফাস্ট বোলাররা দারুণ শুরু এনে দিতে পারবেন বলেই আমার মনে হয়।"
"সপ্তাহজুড়ে আবহাওয়া দারুণ ছিল, এখনো দুর্দান্ত আবহাওয়া, সকালে যদি আকাশে মেঘ থাকে ডিউক বলে দ্রুতগতির বোলাররা মজা পাবে।"
উইকেট এবং আবহাওয়ার সাথে মানিয়ে নিতে অস্ট্রেলিয়ান ক্রিকেটাররা ভারতীয় ক্রিকেটারদের আগেই এসেছেন লন্ডনে। এখানে তারা দীর্ঘ সময় থাকবেন।
ফাইনাল ম্যাচের পরে অস্ট্রেলিয়ার ক্রিকেটের গুরুত্বপূর্ণ এক সিরিজ অ্যাশেজ আছে, তাই প্যাট কামিন্স মনে করেন প্রস্তুতিটা জরুরী।
"আমার মনে হয় ভারতের ক্রিকেটাররা এখন ব্যস্ত সময় কাটান, কিন্তু এটা নতুন কিছু না। আমরা দশ দিন ধরে আছি, খুব বেশি পার্থক্য হবে তা নয়।"
অস্ট্রেলিয়ার মার্নাস ল্যাবুশেইন ও স্টিভ স্মিথ এবারে কাউন্টি ক্রিকেট খেলেছেন।
আবার স্মিথের সাথে একই দল সাসেক্সের হয়ে খেলেছেন ভারতের চেতেশ্বর পূজারা, অর্থাৎ দুই দলেই ইংল্যান্ডের সাম্প্রতিক কন্ডিশন সম্পর্কে ভাল ধারণা দেয়ার মতো লোক আছে।
সংবাদ সম্মেলনে প্যাট কামিন্স সোজাসাপ্টা উত্তর দিলেও ভারতের অধিনায়ক রোহিত শর্মা ম্যাচের দিন টসের আগে উইকেট দেখে সিদ্ধান্ত জানাতে চান, "আমরা জানি কন্ডিশন কেমন, পাঁচদিন উইকেট কেমন কাজ করবে তা জানি। আমরা টস পর্যন্ত অপেক্ষা করে সিদ্ধান্ত নেবো।"
অস্ট্রেলিয়ার সাবেক অধিনায়ক রিকি পন্টিং মনে করেন, এই ধরনের কন্ডিশন একটু হলেও অস্ট্রেলিয়াকে সুবিধা দেবে।
"যদি উইকেটের দিকে তাকান তবে দেখবেন অস্ট্রেলিয়ার সাথে এর বেশি সাদৃশ্য ভারতের চেয়ে, তাতেও কিছু আসে যায় না, ভারত তো অস্ট্রেলিয়ার মাটিতে গিয়ে অস্ট্রেলিয়াকে হারিয়ে এসেছে তাই না?"
সাম্প্রতিক সময়ে আন্তর্জাতিক কোনও টুর্নামেন্টের শিরোপা জেতেনি ভারত। এনিয়ে রোহিত শর্মাকে প্রশ্ন করা হয় সংবাদ সম্মেলনে।
তিনি জবাব দেন, "দেখুন কী হয়েছে, তা নিয়ে কথা বলে লাভ নেই। আমরা জানি আমরা কী জিতেছি ও কী জিতিনি, এসব নিয়ে এখন প্রশ্ন করাও অমূলক লাগে আমার কাছে।"
ভারত ২০১৩ সালে চ্যাম্পিয়ন্স ট্রফির পরে কোনও আইসিসি ট্রফি জেতেনি, তবে এটা নিয়ে এখন ভাবতে চাইছেন না রোহিত শর্মা।
তিনি বলেছেন, "আমরা সবাই একই লক্ষ্যে কাজ করি, ভারতের ক্রিকেটকে এগিয়ে নেয়া। আমি মনে করি এটাই আমার কাজ, আমার কাজের ছাপ যাতে থাকে ক্যারিয়ার শেষে সেই চেষ্টা করবো। সব অধিনায়ক চাইবেন একটি বা দুটি চ্যাম্পিয়নশিপ জিততে, কিন্তু এটা নিয়ে অতিরিক্ত ভাবনার কিছু নেই"।
ভারত মানসিকভাবে পিছিয়ে ভাবতে নারাজ রোহিত শর্মা।
বিশ্লেষকদের অনেকে মনে করেন, টেস্ট ক্রিকেট থেকে ক্রিকেটাররা আগ্রহ হারিয়ে ফেলছেন।
কিন্তু অস্ট্রেলিয়ার প্যাট কামিন্স তেমনটা মনে করছেন না, বিশেষত সাম্প্রতিক সময়ে টেস্ট ক্রিকেটে দর্শক উপস্থিতির কথা আলাদাভাবে উল্লেখ করেন তিনি।
"টেস্ট ক্রিকেট বিপদে বলে তো আমার মনে হয় না, দেখেন প্রতিটা দিন সব টিকেট বিক্রি হয়ে যাবে। এটা হয়তো টেস্ট ক্রিকেটের সবচেয়ে বেশি দর্শকের ম্যাচ হতে যাচ্ছে", বলছেন কামিন্স।
অস্ট্রেলিয়ার টেস্ট অধিনায়ক আরও বলেন, "হ্যাঁ, এখন বিশ্বজুড়ে অনেক ধরনের খেলা হচ্ছে, অনেক টুর্নামেন্ট। এর মধ্যে অস্ট্রেলিয়ায় আমরা মনে হয় ভাগ্যবান আমাদের গ্রীষ্মে প্রায় প্রতি ম্যাচেই গ্যালারি ভরা দর্শক থাকে বাকিরা টিভিতে খেলা দেখেন।"
টেস্ট চ্যাম্পিয়নশিপের ফাইনালে জয়ী দল ১৬ লাখ ডলার এবং রানার আপ দল আট লাখ ডলার পাবে।

লন্ডনের দ্য ওভালে বুধবার টেস্ট চ্যাম্পিয়নশিপের ফাইনালে মুখোমুখি হবে এই টুর্নামেন্টের ২০২১ থেকে ২০২৩ এর দুই শীর্ষ দল ভারত এবং অস্ট্রেলিয়া। বাংলাদেশ সময় বিকেল সাড়ে ৩টায় শুরু হবে এই ম্যাচ।